Illum, l-Istati Membri tal-UE, bl-appoġġ tal-Kummissjoni Ewropea u l-ENISA, l-Aġenzija tal-UE għaċ-Ċibersigurtà, ippubblikaw rapport dwar il-progress li sar fl-implimentazzjoni tas-sett ta' għodod konġunti tal-UE ta' miżuri ta' mitigazzjoni, li ġie maqbul mill-Istati Membri u approvat b'Komunikazzjoni tal-Kummissjoni f'Jannar 2020. Is-sett ta' għodod jistabbilixxi approċċ konġunt ibbażat fuq valutazzjoni oġġettiva tar-riskji identifikati u miżuri ta' mitigazzjoni proporzjonati biex jiġu indirizzati r-riskji tas-sigurtà relatati mal-implimentazzjoni tal-5G, il-ħames ġenerazzjoni tan-networks mobbli. Filwaqt li l-ħidma għadha għaddejja f'ħafna Stati Membri, ir-rapport jinnota li l-Istati Membri kollha nedew proċess ta' rieżami u ta' tisħiħ tal-miżuri ta' sigurtà applikabbli għan-networks 5G, li juri l-impenn tagħhom għall-approċċ koordinat definit fil-livell tal-UE. Għal kull miżura tas-sett ta' għodod, ir-rapport janalizza l-progress li sar minn mindu ġie adottat is-sett ta' għodod, u juri dak li diġà twettaq filwaqt li jidentifika oqsma fejn il-miżuri għadhom ma ġewx implimentati. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “It-tnedija fil-ħin tan-networks 5G hija strateġikament importanti għall-Istati Membri kollha peress li tista' tiftaħ opportunitajiet ġodda għan-negozji, tittrasforma s-setturi kritiċi tagħna u sservi liċ-ċittadini Ewropej. Il-prijorità u r-responsabbiltà komuni tagħna huma li niżguraw li dawn in-networks ikunu siguri u, filwaqt li dan ir-rapport juri li għamilna passi kbar, fadal ħafna xogħol xi jsir.” Thierry Breton, il-Kummissarju għas-Suq Intern, żied jgħid: “Bit-tnedija tan-network 5G madwar l-UE u bl-ekonomiji tagħna jiddependu dejjem aktar fuq l-infrastruttura diġitali, kif uriet il-kriżi tal-coronavirus, huwa aktar importanti minn qatt qabel li jiġi żgurat livell għoli ta' sigurtà. Flimkien mal-Istati Membri, aħna impenjati li nistabbilixxu miżuri b'saħħithom, b'mod koordinat, mhux biss biex tiġi żgurata ċ-ċibersigurtà tal-5G iżda wkoll biex tissaħħaħ l-awtonomija teknoloġika tagħna. Ir-rapport tal-lum jafferma mill-ġdid l-impenn tagħna u jiddeskrivi l-oqsma li jeħtieġu aktar sforzi u viġilanza.” Peter Altmaier, il-Ministru Federali Ġermaniż għall-Affarijiet Ekonomiċi u l-Enerġija, qal: “L-introduzzjoni tan-networks 5G se tipprovdi opportunitajiet kompletament ġodda għan-negozji u s-soċjetà. Minħabba l-importanza tal-5G bħala infrastruttura kruċjali ċentrali għal teknoloġiji futuri, huwa importanti li l-introduzzjoni tal-infrastruttura tal-5G tkun tista' tipproċedi malajr u b'mod sikur – fl-Istati Membri kollha. Ir-rapport tas-sett ta' għodod tal-5G juri li ninsabu fit-triq it-tajba.” Fi kliem il-Ministru Federali Ġermaniż tal-Intern, il-Bini u l-Komunità, Horst Seehofer: “L-integrità tan-networks tat-telekomunikazzjoni hija parti essenzjali tal-arkitettura tas-sigurtà fl-Istati Membri kollha. Ir-riskji kollha – tekniċi kif ukoll mhux tekniċi – iridu jkunu ristretti kemm jista' jkun. Ir-rapport ta' progress dwar is-sett ta' għodod tal-UE għall-5G juri li l-approċċ komuni huwa l-mod xieraq biex il-miżuri nazzjonali jiġu sinkronizzati kemm jista' jkun.” L-iżgurar tar-reżiljenza tan-networks 5G huwa essenzjali għas-soċjetà tagħna, peress li din it-teknoloġija mhux biss se tħalli impatt fuq il-komunikazzjoni diġitali, iżda wkoll fuq setturi kritiċi bħall-enerġija, it-trasport, is-settur bankarju u s-saħħa, kif ukoll fuq is-sistemi tal-kontroll industrijali. In-networks 5G se jkunu qed iġorru informazzjoni sensittiva u se jkunu qed jappoġġaw is-sistemi tais-sikurezza li se jsiru jiddependu fuqhom. L-atturi tas-suq huma responsabbli b'mod ġenerali għall-introduzzjoni sigura tal-5G, u l-Istati Membri huma responsabbli għas-sigurtà nazzjonali – iżda, il-ħidma kollettiva u l-implimentazzjoni koordinata ta' miżuri xierqa huma fundamentali biex jiġi żgurat li n-negozji u ċ-ċittadini tal-UE jkunu jistgħu jagħmlu użu sħiħ mill-benefiċċji kollha tat-teknoloġija l-ġdida b'mod sigur. Fil-fatt, l-implimentazzjoni tas-sett ta' għodod hija r-riżultat ta' ħidma kollettiva u tad-determinazzjoni b'saħħitha mill-Istati Membri kollha, flimkien mal-Kummissjoni u l-ENISA, li jikkooperaw u jwieġbu għall-isfidi tas-sigurtà tan-networks 5G u li jiżguraw il-ftuħ kontinwu tas-suq uniku diġitali. Fis-sett ta' għodod, l-Istati Membri qablu li jsaħħu r-rekwiżiti tas-sigurtà permezz ta' sett ta' miżuri rakkomandati possibbli, b'mod partikolari ħalli jivvalutaw il-profili tar-riskju tal-fornituri, japplikaw ir-restrizzjonijiet rilevanti għall-fornituri meqjusa ta' riskju għoli (inkluż l-esklużjonijiet neċessarji għal assi ewlenin meqjusin kritiċi u sensittivi, bħal pereżempju l-funzjonijiet ewlenin tan-network), u jkun hemm strateġiji fis-seħħ li jiżguraw id-diversifikazzjoni tal-bejjiegħa. Il-ħsibijiet ewlenin tar-rapport dwar is-sett ta' għodod tal-UE għall-5G Ir-rapport tal-lum janalizza l-progress li sar fl-implimentazzjoni tal-miżuri tas-sett ta' għodod fil-livell nazzjonali, u jasal għal għadd ta' konklużjonijiet. o Is-setgħat tal-awtoritajiet regolatorji nazzjonali li jirregolaw is-sigurtà tal-5G ġew imsaħħa jew jinsabu fil-proċess li jiġu msaħħa fil-biċċa l-kbira tal-Istati Membri, inkluż is-setgħat ta' regolazzjoni tal-akkwist ta' tagħmir u servizzi tan-networks mill-operaturi. o Miżuri mmirati lejn ir-restrizzjoni tal-involviment ta' fornituri abbażi tal-profil tar-riskju tagħhom diġà huma fis-seħħ f'għadd żgħir ta' Stati Membri, filwaqt li f'ħafna Stati Membri oħra jinsabu fi stadju avvanzat ta' tħejjija. Ir-rapport jistieden lill-Istati Membri l-oħra biex ikomplu javvanzaw u jlestu dan il-proċess fix-xhur li ġejjin. Fir-rigward tal-ambitu preċiż ta' dawn ir-restrizzjonijiet, ir-rapport jenfasizza l-importanza li wieħed iħares lejn in-network kollu kemm hu u jindirizza l-elementi ewlenin tan-network kif ukoll elementi kritiċi u sensittivi ħafna oħrajn, inkluż il-funzjonijiet ta' ġestjoni u n-network ta' aċċess bir-radju, u l-importanza li jiġu imposti wkoll restrizzjonijiet fuq assi ewlenin oħra, bħal żoni ġeografiċi definiti, entitajiet governattivi jew entitajiet kritiċi oħra. Għal dawk l-operaturi li jkunu diġà kkuntrattaw ma' bejjiegħa ta' riskju għoli, għandhom jiġu stabbiliti perjodi ta' tranżizzjoni. o Fil-biċċa l-kbira tal-Istati Membri qed jiġu riveduti r-rekwiżiti tas-sigurtà u tar-reżiljenza tan-networks għall-operaturi tat-telefonija mobbli. Ir-rapport jenfasizza l-importanza li jiġi żgurat li dawn ir-rekwiżiti jiġu msaħħa, li jkunu jsegwu l-prattiki tal-ogħla livell ta' żvilupp tekniku u li l-implimentazzjoni tagħhom mill-operaturi tiġi awditjata u infurzata b'mod effettiv. o Hemm bżonn progress urġenti biex jiġi mitigat ir-riskju ta' dipendenza fuq fornituri b'riskju għoli, anki bil-ħsieb li jitnaqqsu d-dipendenzi fil-livell tal-Unjoni. Dan għandu jkun ibbażat fuq inventarju bir-reqqa tal-katina tal-provvista tan-networks u jimplika l-monitoraġġ tal-evoluzzjoni tas-sitwazzjoni. o Ġew identifikati sfidi fit-tfassil u fl-impożizzjoni ta' strateġiji xierqa ta' diversi bejjiegħa f'MNOs individwali jew fil-livell nazzjonali minħabba diffikultajiet tekniċi jew operazzjonali (eż. nuqqas ta' interoperabbiltà, id-daqs tal-pajjiż) o Fir-rigward tal-iskrinjar tal-Investimenti Diretti Barranin, għandhom jittieħdu passi biex jiġi introdott mekkaniżmu nazzjonali tal-iskrinjar tal-investiment dirett barrani mingħajr dewmien fi 13-il Stat Membru fejn għadu mhux stabbilit, inkluż fid-dawl tal-applikazzjoni li qed toqrob tal-qafas ta' skrinjar tal-investiment tal-UE sa minn Ottubru 2020. Dawn il-mekkaniżmi tal-iskrinjar għandhom jiġu applikati għal żviluppi ta' investiment li potenzjalment jaffettwaw il-katina tal-valur tal-5G, filwaqt li jqisu l-objettivi tas-Sett ta' Għodod. Barra minn hekk, ir-rapport jirrakkomanda li l-awtoritajiet tal-Istati Membri: Il-Passi li Jmiss Il-Kummissjoni se tkompli taħdem mal-Istati Membri u mal-ENISA fi ħdan il-qafas tal-Grupp ta' Kooperazzjoni tal-NIS biex timmonitorja l-implimentazzjoni tas-sett ta' għodod u biex tiżgura l-applikazzjoni effettiva u konsistenti tiegħu. Il-Grupp se jippromwovi wkoll l-allinjament ta' approċċi nazzjonali, permezz ta' aktar skambji ta' esperjenzi, u permezz ta' ħidma mal-Korp ta' Regolaturi Ewropej tal-Komunikazzjonijiet Elettroniċi (BEREC). Bħala parti mill-implimentazzjoni tar-Rakkomandazzjoni tal-Kummissjoni adottata s-sena l-oħra, l-Istati Membri, f'kooperazzjoni mal-Kummissjoni, għandhom sal-1 ta' Ottubru 2020 biex jivvalutaw l-effetti tar-Rakkomandazzjoni u jiddeterminaw jekk hemmx bżonn aktar azzjoni. Din il-valutazzjoni għandha tqis l-eżitu tal-valutazzjoni tar-riskju kkoordinata tal-UE li ġiet ippubblikata f'Ottubru 2019, kif ukoll l-effettività tal-miżuri tas-sett ta' għodod. Kuntest F'Marzu 2019, wara sejħa mill-Kunsill Ewropew għal approċċ miftiehem għas-sigurtà tal-5G, il-Kummissjoni adottat Rakkomandazzjoni dwar iċ-Ċibersigurtà tan-networks 5G. Hija talbet lill-Istati Membri jlestu valutazzjonijiet tar-riskju nazzjonali, jeżaminaw mill-ġdid il-miżuri nazzjonali u jaħdmu flimkien fil-livell tal-UE fuq valutazzjoni tar-riskju koordinata u fuq sett ta' għodod komuni ta' miżuri ta' mitigazzjoni. Abbażi tal-valutazzjoni tar-riskju nazzjonali tal-Istati Membri, ir-Rapport dwar il-valutazzjoni tar-riskju kkoordinata tal-UE taċ-ċibersigurtà tan-networks 5G, ippreżentat f'Ottubru 2019, identifika t-thedidiet u l-atturi ewlenin tat-theddid, l-aktar assi sensittivi, il-vulnerabbiltajiet ewlenin u għadd ta' riskji strateġiċi. Biex tikkumplimenta dan ir-rapport u tikkontribwixxi iżjed għas-sett ta' għodod, l-ENISA wettqet immappjar tax-xenarju tat-theddid speċifiku, li jikkonsisti f'analiżi dettaljata ta' ċerti aspetti tekniċi, b'mod partikolari l-identifikazzjoni tal-assi tan-network u t-theddid li jaffettwahom. F'Jannar 2020, l-Istati Membri, permezz tal-Grupp ta' Kooperazzjoni tal-NIS, adottaw is-Sett ta' Għodod tal-UE ta' miżuri ta' mitigazzjoni tar-riskji. Dakinhar stess, il-Kummissjoni adottat Komunikazzjoni li tapprova s-sett ta' għodod, tenfasizza l-importanza tal-implimentazzjoni effettiva u rapida tiegħu, u tappella lill-Istati Membri biex sat-30 ta' Ġunju 2020 iħejju rapport dwar l-implimentazzjoni tiegħu. Dan ir-rapport fil-fatt, qed jiġi ppubblikat illum. Aktar informazzjoni Rapport tal-progress dwar l-implimentazzjoni tas-sett ta' għodod konġunt tal-UE Il-Komunikazzjoni tal-Kummissjoni dwar l-Introduzzjoni Sigura tal-5G fl-UE Sett ta' għodod tal-UE għaċ-Ċibersigurtà tal-5G Mistoqsijiet u Tweġibiet Is-sit web tal-Grupp ta' Kooperazzjoni tan-NIS